作者：周密
词牌/韵律：大圣乐

paragraphs: 虹雨霉风，翠萦苹渚，锦翻葵径。
正小亭、曲沼幽深，簟枕梦回，苔色槐阴清润。
暗忆兰汤初洗玉，衬碧雾笼绡垂蕙领。
轻妆了，袅凉花绛缕，香满鸾镜。
人闲午迟漏永。
看双燕将雏穿藻井。
喜玉壶无暑，凉涵荷气，波摇帘影。
画舸西湖浑如旧，又菰冷蒲香惊梦醒。
归舟晚，听谁家、紫箫声近。